b'\n_START_ARTICLE_\nAegj\xc3\xa4rkne raie\n_START_PARAGRAPH_\nAegj\xc3\xa4rkne raie on \xc3\xbcks turberaie alaliike, mille eesm\xc3\xa4rgiks on uue metsap\xc3\xb5lve v\xc3\xa4ljakasvatamine vana metsa turbe all. _NEWLINE_Aegj\xc3\xa4rkset raiet kasutatakse puistutes, kus lageraie on vastun\xc3\xa4idustatud ja kus soovitakse s\xc3\xa4ilitada olemasolevat antud kasvukohale sobivat eluj\xc3\xb5ulist metsauuendust v\xc3\xb5i kus on head eeldused eluj\xc3\xb5ulise loodusliku uuenduse tekkeks. Aegj\xc3\xa4rkse raiega raiutakse puid j\xc3\xa4rk-j\xc3\xa4rgult kogu raielangi ulatuses hajusalt, esimeste raiej\xc3\xa4rkudega osa puid kasvama j\xc3\xa4ttes, kusjuures raie teostatakse  paarik\xc3\xbcmne aasta jooksul, Eesti oludes kahe kuni kolme v\xc3\xb5ttega. Aegj\xc3\xa4rkne raie sobib peamiselt varjusallivate puuliikidega (Eesti oludes kuusk) uuenemiseks, sest \xc3\xbchtlase \xc3\xbclepinnalise harvendamise tulemusena ei pruugi esimese raiej\xc3\xa4rgu j\xc3\xa4rel tekkida valgusn\xc3\xb5udlikumate liikidega uuenemiseks sobivaid tingimusi._NEWLINE_Aegj\xc3\xa4rgse raie eeliseks on see, et see v\xc3\xb5ib aidata kokku hoida metsakultiveerimise kulusid ning soodustada kohaliku genofondiga puude looduslikku uuenemist. Positiivseks v\xc3\xb5ib lugeda ka seda, et aegj\xc3\xa4rkse raiega ei teki v\xc3\xa4ga j\xc3\xa4rsku \xc3\xbcleminekut metsast lagedaks alaks, mis on teatud maastikuvaadetega harjunud inimestele vastuv\xc3\xb5etavam kui v\xc3\xa4ga j\xc3\xa4rsk \xc3\xbcleminek lageraie j\xc3\xa4rel._NEWLINE_Aegj\xc3\xa4rkse raie puudusena muutub mets eriti p\xc3\xa4rast eelviimast raiej\xc3\xa4rku sageli v\xc3\xa4ga tormihellaks ja seal v\xc3\xb5ib esineda m\xc3\xa4rkimisv\xc3\xa4\xc3\xa4rseid tormikahjustusi, eriti siis, kui metsa ei ole nooremas eas hooldus- ja harvendusraietega majandatud v\xc3\xb5i kui tegemist on liigniiske kuusikuga. Viljakamates kasvukohat\xc3\xbc\xc3\xbcpides v\xc3\xb5ib aegj\xc3\xa4rkne raie soodustada ka maapinna kamardumist, mis hakkab takistama metsauuenduse teket. Mitmes raiej\xc3\xa4rgus raiumine soodustab ka juurem\xc3\xa4danike (eesk\xc3\xa4tt juurepess) levikut ning on majanduslikult ebaefektiivsem (sh p\xc3\xb5hjustab lageraiega v\xc3\xb5rreldes raiutud tihumeetri kohta suuremat keskkonnasaastamist). Aegj\xc3\xa4rgse raie puuduseks on ka see, et viimase raiej\xc3\xa4rguga kahjustatakse sageli olulisel m\xc3\xa4\xc3\xa4ral esimese raiej\xc3\xa4rgu j\xc3\xa4rel tekkinud metsauuendust._NEWLINE_Aegj\xc3\xa4rkset raiet on nimetatud ka hajaliraieks.'